Opholdstilladelse, tag over hovedet og brød på bordet. Der er mange ting, som ukrainere på flugt skal have styr på, når de kommer til Danmark. I Thy er det nu blevet lidt nemmere for ukrainere, der er flygtet fra krigen, at få et mere normalt liv. Mandag åbnede kommunen glasdørene til et nyt kontor i midten af gågaden i Thisted, hvor nyankomne ukrainere kan få hjælp til at søge om opholdstilladelse eller få svar på spørgsmål om bolig og job. - Det er virkelig godt, at alle hjælper os, lyder det fra Yuliia Kuhot, der er flygtet til Thy fra byen Vínnitsja i det centrale Ukraine. Sammen med sin veninde er hun mandag troppet op på det nye kontor, der fungerer som én samlet indgang til kommunen. Det betyder, at hun og de andre ukrainere kan få hjælp til at finde en bolig og udfylde opholdstilladelsen uden at skulle besøge flere kontorer på rådhuset. - Vi er ikke alene og ved, at det danske folk vil passe på os og hjælpe os, siger hun. Åbent alle hverdage Det er Thisted Kommune, der har taget initiativ til det nye kontor. - De (ukrainerne, red.) står i en rigtig svær situation. De er fordrevne fra deres land og ved ikke, hvad der skal ske. Vi vil gerne sikre, at de ved, hvad der skal ske i den nærmeste fremtid, forklarer Trine Engholm Christensen, der er chef for Erhverv og Beskæftigelse i Thisted Kommune. Trine Engholm Christensen fortæller, at ukrainerne blandt andet kan få økonomisk støtte til mad og hjælp til at finde job, når opholdstilladelsen er i hus. - Vi har ønsket at hjælpe ukrainerne i Thy på bedst mulig vis, understreger hun. Kontoret holder åbent mandag til onsdag fra 9-14, torsdag fra 9-16.30 og fredag fra 9-14. Kommunen skønner, at der er omkring 200 ukrainske flygtninge i Thisted Kommune.
Thisted Kommune har åbnet nyt kontor, der skal fungere som én samlet indgang for de ukrainere, der er kommet hertil på grund af krigen.